Komission asetus (ETY) N:o 209/77 annettu 31 päivänä tammikuuta 1977 sopimusten kirjaamisesta ja tietojen toimittamisesta humala-alalla annetun asetuksen (ETY) N:o 776/73 muuttamisesta



Virallinen lehti nro L 028 , 01/02/1977 s. 0035 - 0036

Suomenk. erityispainos Alue 3 Nide 8 s. 0073

Kreikank. erityispainos: Luku 03 Nide 17 s. 0078

Ruotsink. erityispainos Alue 3 Nide 8 s. 0073

Espanjank. erityispainos: Luku 03 Nide 11 s. 0191

Portugalink. erityispainos: Luku 03 Nide 11 s. 0191



KOMISSION ASETUS (ETY) N:o 209/77 annettu 31 päivänä tammikuuta 1977 sopimusten kirjaamisesta ja tietojen toimittamisesta humala-alalla annetun asetuksen (ETY) N:o 776/73 muuttamisesta EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71(1), sellaisena kuin se on muutettuna liittymisasiakirjalla(2), ja erityisesti sen 6 artiklan 5 kohdan ja 18 artiklan, sekä katsoo, että sopimusten kirjaamisesta ja tietojen toimittamisesta humala-alalla 20 päivänä maaliskuuta 1973 annetussa komission asetuksessa (ETY) N:o 776/73(3) vahvistetaan tiedot, jotka jäsenvaltioiden on lähetettävä komissiolle asetuksen (ETY) N:o 1696/71 11 artiklassa tarkoitetun vuosittaisen selvityksen laatimista varten; nämä tiedot koskevat erityisesti viljelijöiden saamia tuloja, koska markkinoiden rakenteet voivat vaihdella alueittain, on suotavaa täsmentää eräitä tulojen osia ja niiden arviointivaihe, jotta eri jäsenvaltioiden tiedot olisivat keskenään vertailukelpoisia, ja tässä asetuksessa säädetyt toimenpiteet ovat humalan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (ETY) N:o 776/73 4 artikla seuraavasti: "Kunkin jäsenvaltion on toimitettava komissiolle seuraavat tiedot viimeistään kunkin vuoden 31 päivänä maaliskuuta: 1. kunkin hyväksytyn tuotantoalueen ja lajikkeen osalta: a) kuluvan kalenterivuoden ja kunkin seuraavan sadon osalta - ennakkosopimuksiin kuuluvan humalan määrät, - 50 kilogramman keskihinta, b) kunkin tehdyn edellisen kalenterivuoden satoon liittyvän toimituksen osalta, eriteltynä ennakkosopimusten ja muiden sopimusten perusteella: - toimitetut humalamäärät, - 50 kilogramman keskihinta. c) kaupan pitämisen vaihe, jolla hinnat ovat toteutuneet; 2. kunkin tehdyn edelliseen kalenterivuoteen liittyvän toimituksen osalta: a) humalan ensimmäisestä käsittelystä (ensimmäinen kuivaus ja ensimmäinen pakkaaminen) tuottajille maatilalla aiheutuneet keskimääräiset kustannukset 50 kilogrammaa kohden, b) humalan tähkien toisesta käsittelystä (rikkikäsittely, lopullinen kuivaus, lopullinen pakkaaminen ja merkintä) aiheutuneet keskimääräiset kustannukset 50 kilogrammaa kohden, c) humalan varastointikulut 50 kilogrammaa kohden, jotka ovat aiheutuneet tuottajille joko asetuksen (ETY) N:o 1696/71 7 artiklan 3 kohdassa hyväksyttyjen tai hyväksymättömien tuottajaryhmittymien välityksellä taikka kauppiaiden välityksellä, d) kaupan pitämisestä näille ryhmittymille aiheutuneet keskimääräiset kustannukset 50 kilogrammaa kohden; 3. kun humala käsitellään yhdellä kertaa, kyseinen jäsenvaltio voi antaa tiedoksi yhden luvun, joka edustaa 2 kohdan a ja b alakohdassa tarkoitettuja kustannuksia; 4. määrät ja 100 kilogramman hinnat vapaasti rajalla 1 päivästä syyskuuta 31 päivään elokuuta eriteltynä yhteisön sisäisen kaupan ja kolmansien maiden kanssa käydyn kaupan mukaan a) tuotaessa: - 12.06 humalaa (humalan tähkiä ja lupuliinia) - 13.03 A VI -humalauutetta, b) vietäessä: - 12.06 humalaa (humalan tähkiä ja lupuliinia) - 13.03 A VI -humalauutetta." 2 artikla Täydennetään asetuksen (ETY) N:o 776/73 6 artiklan ensimmäinen lause seuraavasti: "eriteltynä ensimmäisen ja toisen tuotantovuoden viljelyalat sekä muut viljelyalat:". 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä tammikuuta 1977. Komission puolesta Finn GUNDELACH Varapuheenjohtaja (1) EYVL N:o L 175, 4.8.1971, s. 1 (2) EYVL N:o L 73, 27.3.1972, s. 14 (3) EYVL N:o L 74, 22.3.1973, s. 14